**VODIČ**

**O NAČINU EVIDENTIRANJA U UPISNIK MASLINIKA I DOSTAVI PODATAKA U SKLADU S PRAVILNIKOM O UPISNIKU MASLINIKA**

[Pravilnikom o Upisniku maslinika („Narodne Novine“, broj: 85/2023)](https://narodne-novine.nn.hr/clanci/sluzbeni/2023_07_85_1338.html), koji je stupio na snagu 01. kolovoza 2023. godine i kojim je propisano ustrojstvo i način vođenja Upisnika maslinika kao jedinstvene baze podataka o karakteristikama maslinika, proizvodnji maslina, maslinovog ulja te stanju na zalihama maslinovog ulja, uvedene su određene novine vezano uz obveze i način evidentiranja u Upisniku te obveze i način dostave podataka te se, radi jednostavnije provedbe i ispunjavanja obveza subjekata u sektoru maslinarstva daje slijedeća uputa.

**OBVEZNICI EVIDENTIRANJA U UPISNIK MASLINIKA**

(članak 4. Pravilnika)

* **NEEVIDENTIRANI PROIZVOĐAČI MASLINA KOJI RASPOLAŽU S VIŠE OD 20 STABALA MASLINA** (sve pravne i fizičke osobe koje se bave uzgojem maslina te u vlasništvu, najmu ili na neki drugi način, provode poljoprivrednu djelatnost uzgoja maslina na nasadu/nasadima koji ukupno broje više od 20 stabala maslina, a nisu upisani u Upisnik poljoprivrednika/Upisnik obiteljskih poljoprivrednih gospodarstava i nemaju površine pod nasadom/nasadima maslina registrirane u ARKOD sustavu).

Neevidentirani proizvođači maslina koji raspolažu s manje od 20 stabala maslina nemaju obvezu upisa u Upisnik maslinika, ali se u Upisnik mogu upisati ako to žele.

* **ULJARE** (sve pravne i fizičke osobe koje se bave preradom ploda maslina u maslinovo ulje, a evidentirane su u Registar subjekata i pripadajućih objekata (iz nadležnosti Sanitarne inspekcije Državnog inspektorata)
* **TRGOVCI** (sve pravne i fizičke osobe koje se bave unosom maslinovog ulja iz Europske unije ili uvozom iz trećih zemalja u Republiku Hrvatsku, otkupom, skladištenjem, punjenjem ili pakiranjem maslinovog ulja u svrhu njegovog daljnjeg stavljanja na tržište ili korištenja u prehrambenoj industriji).

Iznimka od obveze evidentiranja u Upisnik maslinika

Poljoprivrednici koji se bave uzgojem maslina, upisom u Upisnik poljoprivrednika/Upisnik obiteljskih poljoprivrednih gospodarstava te registracijom svojih površina pod nasadima maslina u ARKOD sustavu pri Agenciji za plaćanja smatraju se već evidentiranim u Upisnik maslinika i ne moraju se dodatno upisivati.

**POSTUPAK EVIDENTIRANJA U UPISNIK MASLINIKA**

(članak 5. Pravilnika)

* **NEEVIDENTIRANI PROIZVOĐAČI MASLINA koji raspolažu s više od 20 stabala maslina** prilikom dostave ploda maslina na preradu u uljaru, **ispunjavaju** **PRILOG I.** EVIDENTIRANJE PROIZVOĐAČA MASLINA KOJI NISU UPISANI U UPISNIK POLJOPRIVREDNIKA/OPG-a I NEMAJU POVRŠINE POD NASADOM /NASADIMA MASLINA REGISTRIRANE U ARKOD SUSTAVU, koji će na vidljivom mjestu biti dostupan u uljari te ispunjeni obrazac odlažu na za to predviđeno mjesto (u kutiju ili drugi odgovarajući spremnik koji će biti dostupan) u uljari.

Popunjavanje PRILOGA I. **vrši se samo jednom** i to pri prvoj predaji maslina na preradu u uljaru.

Obrasce PRILOGA I. popunjene od strane neevidentiranih maslinara uljare će na odgovarajući način čuvati do dovršetka kampanje prerade te najkasnije do 15. veljače dostaviti Agenciji za plaćanja u poljoprivredi, ribarstvu i ruralnom razvoju. Dostavom podataka Agenciji za plaćanja neevidentirani proizvođači maslina smatrat će se evidentiranim u Upisniku maslinika.

* **ULJARE** se evidentiraju u Upisnik maslinikaprilikom prve dostave podataka Agenciji za plaćanja (dostava podataka o stanju na zalihama konvencionalnog i/ili ekološkog maslinovoga ulja na dan 30. rujna tekuće godine na obrascu iz Priloga III. Pravilnika, najkasnije do 10. listopada iste godine ili dostava podataka o proizvodnji maslina i maslinovog ulja za pojedinu tržišnu godinu na obrascu iz Priloga II. Pravilnika, najkasnije do 15. veljače tekuće godine, za razdoblje od 01. listopada prethodne kalendarske godine do datuma završetka proizvodnje maslinovog ulja.)
* **TRGOVCI** se evidentiraju prilikom dostave podataka o stanju na zalihama konvencionalnog i/ili ekološkog maslinovoga ulja na dan 30. rujna tekuće godine Agenciji za plaćanja, na obrascu iz Priloga III. Pravilnika, najkasnije do 10. listopada iste godine.

**ULOGA I OBVEZE ULJARA U SUSTAVU PRIKUPLJANJA PODATAKA O NEEVIDENTIRANIM MASLINARIMA**

S mrežnih stranica Ministarstva poljoprivrede ili Agencije za plaćanja uljara preuzima sljedeće obrasce:

* **OBAVIJEST O** **EVIDENTIRANJU U UPISNIK MASLINIKA** za neevidentirane proizvođače maslina koji raspolažu s više od 20 stabala maslina

Obavijest o evidentiranju u Upisnik maslinika za neevidentirane proizvođače maslina potrebno je istaknuti na vidljivo mjesto u uljari na način da bude lako uočljiv njegov sadržaj (npr. nalijepiti na ulazu ili na više vidljivih mjesta u uljari).

* **PRILOG I.** **EVIDENTIRANJE PROIZVOĐAČA MASLINA KOJI NISU UPISANI U UPISNIK POLJOPRIVREDNIKA/OPG-a I NEMAJU POVRŠINE POD NASADOM/NASADIMA MASLINA REGISTRIRANE U ARKOD SUSTAVU**

Pri ulazu u uljaru (ili na drugo odgovarajuće i vidljivo mjesto u uljari) potrebno je staviti na raspolaganje neevidentiranim maslinarima dovoljan broj primjeraka obrazaca iz Priloga I. Pravilnika, olovku za popunjavanje te kutiju (ili drugi odgovarajući spremnik) za prikupljanje popunjenih obrazaca.

Važno je da uljare navedene obrasce pravovremeno preuzmu s mrežnih stranica Ministarstva i Agencije za plaćanja u dovoljnom broju (koji otprilike odgovara broju neevidentiranih proizvođača koji, prema dosadašnjem iskustvu uljara, koriste usluge prerade u pojedinoj uljari).

Obrasce iz Priloga I. Pravilniku, popunjene od strane neevidentiranih maslinara i odložene u kutiju (ili drugi odgovarajući spremnik koji je osigurala uljara) uljare će na odgovarajući način čuvati do dovršetka kampanje prerade te do 15. veljače dostaviti Agenciji za plaćanja u poljoprivredi, ribarstvu i ruralnom razvoju.

**OBVEZA DOSTAVE PODATAKA I ROKOVI ZA DOSTAVU**

Članak 6. Pravilnika

* **PRILOG I. EVIDENTIRANJE PROIZVOĐAČA MASLINA KOJI NISU UPISANI U UPISNIK POLJOPRIVREDNIKA/OPG-a I NEMAJU POVRŠINE POD NASADOM/NASADIMA MASLINA REGISTRIRANE U ARKOD SUSTAVU,** koje su popunili neevidentirani maslinari prilikom predaje ploda masline na preradu i ostavili na predviđenom mjestu u uljari, nakon prikupljanja i dovršetka kampanje prerade maslina, **uljare** dostavljaju Agenciji za plaćanja **najkasnije do 15. veljače tekuće godine**.
* **PRILOG II. PROIZVODNJA MASLINA I MASLINOVOG ULJA** za razdoblje od 01. listopada prethodne kalendarske godine do datuma završetka proizvodnje maslinovog ulja popunjavaju **uljare i** dostavljaju Agenciji za plaćanja **najkasnije do 15. veljače tekuće godine.**

IZUZEĆE ZA TRŽIŠNU GODINU 2023./2024.

Zbog operativne prilagodbe uljara u proizvodnoj godini 2023./2024., Agenciji za plaćanja uljare dostavljaju najmanje sljedeće podatke iz Priloga II.:

* podatak o ukupnoj količini predanih (preuzetih u preradu) maslina,
* podatak o ukupnoj količini dobivenoga ulja (s razdjelom na ekološko i konvencionalno),
* podatak o prosječnom randmanu.
* **PRILOG III.** **STANJE NA ZALIHAMA MASLINOVOG ULJA na dan 30. rujna** tekuće godine popunjavaju sve **pravne i fizičke osobe (trgovci, uljare, maslinari)** koje imaju zalihe maslinovog ulja i dostavljaju Agenciji za plaćanja **najkasnije do 10. listopada iste godine**.

IZUZEĆE ZA TRŽIŠNU GODINU 2023./2024.

S obzirom da neevidentirani proizvođači do 10. listopada 2023. godine neće moći biti evidentirani u Upisnik maslinika, nisu u obvezi navedeni obrazac o stanju zaliha maslinovog ulja za tekuću 2023. godinu.

**PROMJENE PODATAKA I BRISANJE IZ UPISNIKA MASLINIKA**

Sve promjene podataka o fizičkim i pravnim osobama u sektoru maslina i maslinovog ulja i promjene podataka o karakteristikama maslinika, obveznici dojave podataka dužni su dostaviti Agenciji za plaćanja na obrascu iz Priloga IV. Pravilniku (Promjene podataka i brisanje iz Upisnika maslinika), najkasnije u roku od 15 dana od dana nastanka promjene.

**NAČIN DOSTAVE OBRAZACA (PODATAKA)**

Do početka mogućnosti dostave podataka u elektroničkom obliku putem sustava AGRONET, obveznici dostave pojedinih obrazaca/podataka dužni su, u naprijed označenim rokovima, dostaviti obrasce/podatke nadležnim podružnicama Agencije za plaćanja u poljoprivredi, ribarstvu i ruralnom razvoju, na način koji smatraju najjednostavnijim i najprimjerenijim - osobnom predajom, poštom ili elektroničkim putem. Kontakti regionalnih podružnica Agencije za plaćanja dostupni su na sljedećoj poveznici: [Kontakti-podruznica-APPRRR-1-2-2\_.xlsx (live.com)](https://view.officeapps.live.com/op/view.aspx?src=https%3A%2F%2Fwww.apprrr.hr%2Fwp-content%2Fuploads%2F2023%2F02%2FKontakti-podruznica-APPRRR-1-2-2_.xlsx&wdOrigin=BROWSELINK).